4.  การวิจัยและพัฒนา

ธนาคารไม่มีการวิจัยและพัฒนาใด ๆ
เนื่องจากธุรกิจของธนาคารเป็นการให้บริการทางด้านการเงินในรูปแบบต่างๆ
คงมีแต่เฉพาะการพัฒนาปรับปรุงเพื่อให้การให้บริการของธนาคารดียิ่ง ๆ ขึ้น
ภารกิจสำคัญที่ธนาคารมุ่งมั่นมาตลอดก็คือ
การพัฒนาขีดความสามารถและเตรียมความพร้อมเพื่อให้การดำเนินธุรกิจของธนาคารเป็นไปอย่างมีประสิทธิภาพ
เป็นธนาคารที่มีการจัดการที่ดีและมีคุณภาพ เพื่อแข่งขันกับคู่แข่งในระบบได้
ซึ่งธนาคารได้มีการพัฒนาปรับปรุงในด้านต่าง ๆ ดังนี้

การพัฒนาด้านการให้บริการ

-   บริการด้านเงินฝาก

เพื่อให้เกิดประโยชน์สูงสุดแก่ผู้ใช้บริการ ธนาคารจึงได้พัฒนาบริการด้านเงินฝากอย่างต่อเนื่อง
โดยลูกค้าเงินฝากสามารถถอนเงินฝากประจำสำหรับบุคคลธรรมดาต่างสาขาได้
พร้อมทั้งเพิ่มบริการใหม่ ๆ ได้แก่ “เงินฝากประจำประเภทอัตราดอกเบี้ยลอยตัว”
ซึ่งเป็นบริการเงินฝากระยะยาวที่มีระยะเวลาการฝาก 39 เดือน และ 60 เดือน
โดยนอกจากลูกค้าจะได้รับอัตราดอกเบี้ยสูงกว่าเงินฝากประจำแล้ว
ยังสามารถเลือกรับดอกเบี้ยเป็นราย 3 เดือน หรือ 6 เดือนได้อีกด้วย

-   เพิ่มบริการผ่านระบบ ATM

ธนาคารได้เปิดให้บริการ “โอนเงินรายย่อยผ่านระบบ ATM (Online Retail Fund Transfer
หรือ ORFT) ตั้งแต่วันที่ 18 กันยายน 2543 เป็นต้นไป
เพื่อให้ลูกค้าของธนาคารสามารถโอนเงินระหว่างธนาคารผ่านเครื่อง ATM ของ 11
ธนาคารที่เปิดให้บริการดังกล่าวร่วมกัน

-   บริการชำระหนี้เงินกู้ผ่านธนาคารกรุงเทพและที่ทำการไปรษณีย์

ธนาคารได้พัฒนาบริการเพื่ออำนวยความสะดวกในการชำระหนี้แก่ลูกค้าของธนาคารอย่างต่อเนื่อง
โดยตั้งแต่ปลายปี 2543 เป็นต้นไป
ลูกค้าของธนาคารสามารถชำระหนี้เงินกู้ผ่านสาขาของธนาคารกรุงเทพ จำกัด (มหาชน)
และที่ทำการไปรษณีย์ของการสื่อสารแห่งประเทศไทยทั่วประเทศโดยไม่เสียค่าธรรมเนียมในการใช้บริการ

การพัฒนาระบบงาน

เพื่อรองรับการขยายขอบเขตการให้บริการและเป็นผู้นำด้านธุรกิจ Wholesale Banking
ธนาคารได้ว่าจ้างบริษัท ไอบีเอ็ม (ประเทศไทย) จำกัด
มาเป็นที่ปรึกษาในการวางระบบงานด้านบริหารความเสี่ยง (Risk Management System)
เพื่อให้การบริหารความเสี่ยงของธนาคารได้มาตรฐานสากล
สามารถควบคุมและดำเนินธุรกิจได้อย่างเหมาะสม สอดคล้องกับเป้าหมายของธนาคาร
และระบบเทคโนโลยีสารสนเทศ (Information Technology)
เพื่อให้สามารถรวบรวมและจัดเก็บข้อมูลทุกด้านของธนาคารได้อย่างเป็นระบบ
รองรับการให้บริการและผลิตภัณฑ์ต่างๆ ของธนาคาร รวมทั้งการขยายธุรกิจของธนาคารในอนาคต
ทั้งนี้ การดำเนินงานด้านระบบบริหารความเสี่ยง ธนาคารได้มอบหมายให้บริษัท ไอบีเอ็ม
(ประเทศไทย) จำกัด และ Oliver Wyman
ซึ่งเป็นบริษัทที่มีความชำนาญในการเป็นที่ปรึกษาด้านบริหารความเสี่ยงดำเนินการร่วมกัน

การพัฒนาเทคโนโลยี

ธนาคารได้พัฒนาระบบเทคโนโลยีการสื่อสารด้านการนำระบบ Internet
มาใช้ในการสื่อสารทั้งภายนอกและภายในองค์กร
เพื่อช่วยให้ธนาคารสามารถเข้าถึงแหล่งข้อมูลที่หลากหลาย ในส่วนของการสื่อสารภายใน
ธนาคารได้พัฒนาระบบ Intranet
สำหรับการติดต่อสื่อสารและเผยแพร่ข้อมูลข่าวสารที่เกิดขึ้นภายในธนาคาร พร้อมทั้งนำระบบ Lotus
Notes มาใช้จัดเก็บและเผยแพร่ข้อมูล ความรู้เกี่ยวกับการให้บริการ
ระเบียบคำสั่งอนุมัติของส่วนงาน รวมถึงข้อมูลสถิติต่าง ๆ แทนการจัดทำในรูปเอกสาร
ซึ่งการพัฒนาดังกล่าวจะช่วยเพิ่มประสิทธิภาพของระบบการสื่อสารภายในธนาคารให้มีความสะดวกรวดเร็ว
และมีประสิทธิภาพมากขึ้น

บุคลากรและการพัฒนาบุคลากร

ณ วันที่ 31 ธันวาคม 2543 ธนาคารมีจำนวนพนักงานและลูกจ้างรวม 2,534 คน
ประกอบด้วยพนักงานจำนวน 2,430 คน และลูกจ้างจำนวน 104 คน สำหรับในรอบปีที่ผ่านมา
ธนาคารยังคงให้ความสำคัญกับการพัฒนางานด้านบริหารทรัพยากรบุคคลอย่างต่อเนื่อง
โดยเฉพาะการสร้างบรรยากาศและสิ่งแวดล้อมในการทำงานที่ทำให้เกิดทัศนคติที่ดีต่อธนาคาร
รวมทั้งเสริมสร้างความรู้และประสิทธิภาพในการปฏิบัติงาน
เพื่อสร้างบุคลากรให้พร้อมที่จะตอบสนองต่อการขยายตัวทางธุรกิจของธนาคาร

ธนาคารได้จัดอบรมแก่ผู้บริหารและพนักงาน
พร้อมทั้งพัฒนาหลักสูตรและเนื้อหาให้ทันสมัยและสอดคล้องกับเป้าหมายของธนาคาร
โดยมีการอบรมหลักสูตรภายในจำนวน 49 หลักสูตร อาทิเช่น การฟื้นฟูกิจการลูกหนี้,
วิธีการประเมินค่าอสังหาริมทรัพย์ และภาษาอังกฤษเพื่อการติดต่อธุรกิจ เป็นต้น
และหลักสูตรอบรมภายนอกจำนวน 175 หลักสูตร อาทิเช่น นโยบายการเงินไทยในศตวรรษที่ 22
และ Credit Risk Management : The Next Great Financial Challenge เป็นต้น
นอกจากนี้ธนาคารยังได้มอบทุนการศึกษาแก่ผู้บริหารเพื่อศึกษาในโครงการผู้บริหารสถาบันการเงิน
จำนวน 1 ทุน และทุนการศึกษา (ต่อเนื่องจากปีก่อน) ในระดับปริญญาตรี – ปริญญาโท ;
หลักสูตรการธนาคารระดับต้น และหลักสูตรการพัฒนาระดับบริหารและสถาบันการเงิน
เพื่อเสริมสร้างศักยภาพและวิสัยทัศน์ของพนักงาน
อันจะนำไปสู่การประยุกต์ใช้ในการทำงานกับธนาคารต่อไปในอนาคต

การโฆษณาประชาสัมพันธ์

ในช่วงปี 2543 ธนาคารได้จัดทำภาพยนต์โฆษณาชุด “เลือดนักสู้”
เพื่อใช้เป็นสื่อกลางในการเผยแพร่ความเป็น “ไทยธนาคาร”
ต่อสาธารณชนในฐานะธนาคารของคนไทยที่พร้อมจะให้การสนับสนุนธุรกิจไทยในการแข่งขันบนเวทีเศรษฐกิจโลก
และเพื่อให้โฆษณาชุดดังกล่าวสามารถเข้าถึงกลุ่มเป้าหมายได้อย่างกว้างขวาง
จึงได้ดำเนินการเผยแพร่ผ่านสื่อต่าง ๆ อย่างต่อเนื่อง ทั้งสื่อโทรทัศน์ สิ่งพิมพ์ และโรงภาพยนตร์
เป็นต้น